
Text rozhodnutia
Súd: Krajský súd Bratislava Spisová značka: 6S/39/2017 Identifikačné číslo súdneho spisu: 1017200261 Dátum vydania rozhodnutia: 11. 06. 2020 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2020:1017200261.2 ROZSUDOK V MENE SLOVENSKEJ REPUBLIKY Krajský súd v Bratislave ako správny súd v senáte zloženom z predsedu senátu Mgr. Mariána Degmu a sudcov JUDr. Andrey Kriškovej a JUDr. Otílie Belavej, v právnej veci žalobkyne: X. T., V. U.. V. XXXX/ X, XXX XX E., zastúpenej: JUDr. Radka Rešutíková, advokátka, so sídlom Spojova 2, 974 01 Banská Bystrica, proti žalovanému: Ministerstvo školstva, vedy, výskumu a športu SR, Stromová 1, 813 30 Bratislava, o preskúmanie zákonnosti rozhodnutia žalovaného Číslo: 2016-26568/52332:2-15A0 zo dňa 19.12.2016, jednohlasne, takto r o z h o d o l : Krajský súd v Bratislave napadnuté rozhodnutie Ministerstva školstva, vedy, výskumu a športu Slovenskej republiky Číslo: 2016-26568/52332:2-15A0 zo dňa 19.12.2016 zrušuje a vec vracia Ministerstvu školstva, vedy, výskumu a športu SR na ďalšie konanie. Krajský súd v Bratislave priznáva žalobcovi voči žalovanému právo na úplnú náhradu trov konania, o výške ktorej rozhodne správny súd po právoplatnosti tohto rozsudku samostatným uznesením. o d ô v o d n e n i e : 1. V zákonnej lehote podanou žalobou zo dňa 16.02.2017 na Krajský súd v Bratislave (ďalej len správny súd) sa domáhala žalobkyňa preskúmania zákonnosti a zrušenia rozhodnutia žalovaného Číslo: 2016-26568/52332:2-15A0 vydaného dňa 19.12.2016 (ďalej aj len napadnuté rozhodnutie), vrátenia veci žalovanému na nové konanie a priznania náhrady trov konania. Priebeh administratívneho konania a rozhodnutia správnych orgánov. 2. Z obsahu pripojeného administratívneho spisu žalovaného súd zistil, že žalobkyňa ako študentka denného štúdia podala dňa 30.09.2016 na Ekonomickej univerzite v Bratislave, Fakulta aplikovaných jazykov žiadosť o priznanie sociálneho štipendia v akademickom roku 2016/2017 spolu s viacerými prílohami (potvrdeniami). 3. Prvostupňový správny orgán - Fakulta aplikovaných jazykov Ekonomická univerzita v Bratislave prvostupňovým preskúmavaným rozhodnutím zn. 14/FAJ-SŠ/2016 zo dňa 28.11.2016 (ďalej aj len prvostupňové rozhodnutie) v zmysle § 96 ods. 1, 4 a 6 zákona č. 131/2002 Z. z. o vysokých školách v znení neskorších predpisov (ďalej len zákon č. 131/2002 Z. z.) a § 6 a § 7 vyhlášky Ministerstva školstva SR č. 102/2006 Z. z. o priznávaní sociálneho štipendia študentom vysokých škôl v znení neskorších predpisov (ďalej len vyhláška) nepriznal žalobkyni sociálne štipendium dôvodiac tým, že na základe žalobkyňou predložených dokladov bol v súlade s ust. § 2, 3 a 4 vyhlášky stanovený okruh spoločne posudzovaných osôb, hranica príjmu na vznik nároku na sociálne štipendium vo výške 773,37 €, príjem rozhodujúci na posúdenie nároku na sociálne štipendium vo výške 899,50 € a prepočítaný počet študentov podľa § 5 ods. 6 vyhlášky v hodnote 1,20 a na základe týchto skutočností nebolo žalobkyni podľa § 5 vyhlášky priznané sociálne štipendium. 4. V dôsledku žalobkyňou podaného odvolania zo dňa 12.12.2016 vo veci rozhodol žalovaný napadnutým rozhodnutím Číslo: 2016-26568/52332:2-15A0 zo dňa 19.12.2016, odvolanie zamietol a rozhodnutie prvostupňového správneho orgánu potvrdil. 5. V úvode odôvodnenia žalovaný stručne opísal priebeh celého správneho konania s tým, že žalobkyňa ako účastníčka správneho konania doručila dňa 30.09.2016 prvostupňovému správnemu orgánu žiadosť o priznanie sociálneho štipendia v akademickom roku 2016/2017. Prvostupňový správny orgán konal o tejto žiadosti a rozhodnutím zo dňa 28.11.2016 žalobkyni sociálne štipendium nepriznal. Voči tomuto rozhodnutiu podala žalobkyňa odvolanie datované dňa 12.12.2016, doručené správnemu orgánu 12.12.2016, t. j. bolo podané v zákonnej lehote. Správny orgán nerozhodol podľa § 57 ods. 1 Správneho poriadku a predložil odvolanie 15.12.2016 spolu so spisovým materiálom podľa § 57 ods. 2 Správneho poriadku odvolaciemu orgánu - žalovanému. 6. Žalovaný ďalej uviedol, že sa stotožnil s prvostupňovým rozhodnutím s tým, že prvostupňový správny orgán určil správne okruh spoločne posudzovaných osôb, hranicu príjmu aj rozhodujúci príjem. Žalovaný vykonal prepočítanie sociálneho štipendia a na základe dokumentov v spise dospel k rovnakému záveru ako prvostupňový správny orgán. 7. Uviedol, že žalobkyňa odvolanie odôvodnila názorom, že jej matka bola v evidencii uchádzačov o zamestnanie po skončení podporného obdobia, a preto mal správny orgán postupovať podľa § 2 ods. 9 vyhlášky Ministerstva školstva Slovenskej republiky č. 102/2006 Z. z. a teda mal namiesto príjmu jej matky zo závislej činnosti za rok 2015 zohľadniť 0,0 €. S uvedeným názorom žalovaný nesúhlasil. Ako zo spisového materiálu vyplývalo, matka žalobkyne bola v evidencii uchádzačov o zamestnanie od 01.04.2013 do 30.11.2014. Počas tohto obdobia poberala matka žalobkyne dávku v nezamestnanosti po dobu 6 mesiacov. Po skončení poberania dávky v nezamestnanosti bola v evidencii uchádzačov o zamestnanie po skončení podporného obdobia. Od 01.12.2015 bola matka žalobkyne opätovne v evidencii uchádzačov o zamestnanie. Nakoľko jej však nevznikol nárok na dávku v nezamestnanosti, matka žalobkyne sa nenachádzala v evidencii uchádzačov o zamestnanie po skončení podporného obdobia, a teda nebolo možné postupovať podľa § 2 ods. 9 vyhlášky. Žaloba. 8. Žalobkyňa považovala napadnuté rozhodnuté za nezákonné, ukracujúce ju na jej právach, pričom mala za to, že napadnuté rozhodnutie žalovaného vychádzalo z nedostatočne zisteného skutkového stavu veci, skutkový stav, ktorý vzal žalovaný za základ napadnutého rozhodnutia bol v rozpore s obsahom administratívnych spisov a nemal v nich oporu a zároveň ho pokladala za nepreskúmateľné pre nezrozumiteľnosť a nedostatok dôvodov. 9. Žalobkyňa uviedla, že je študentkou prvého ročníka fakulty aplikovaných jazykov Ekonomickej univerzity v Bratislave. Žije v spoločnej domácnosti s rodičmi a ďalšími dvoma nezaopatrenými súrodencami. Jej matka je nezamestnaná, vedená v evidencii uchádzačov o zamestnanie v zmysle zákona č. 5/2004 Z. z. o službách zamestnanosti. Nie je už poberateľkou dávky v nezamestnanosti, nakoľko túto dávku už vyčerpala. 10. Otec pracoval ako technický pracovník v W. - E. až do súčasnosti nepretržite. Vzhľadom na nepriaznivú finančnú situáciu v rodine si žalobkyňa podala dňa 26.09.2016 žiadosť o priznanie sociálneho štipendia na VŠ/EUBA Fakulta apl. jazykov. 11. Žalobkyňa v žiadosti uviedla, že príjem posudzovaných osôb rozhodujúci na posúdenie nároku na sociálne štipendium je vo výške XXX,XX €. Tento pozostáva len z príjmu jej otca za rok 2015, t. j. v 1/12 jeho ročného príjmu podľa daňového priznania otca žalobkyne C.. V. T.. 12. Ročný príjem jej otca za rok 2015 na účely Vyhlášky č. 102/2006 o priznávaní soc. štipendia študentom vysokých škôl pre poskytnutie štipendia bol X XXX,XX €. Teda jeho rozhodujúci príjem na posúdenie nároku bol vo výške XXXX,XX: XX = XXX,XX €.. 13. Ročný príjem jej matky za rok 2015 bol celkom X XXX,XX € na účely vyhlášky. Ale jej rozhodujúci príjem na posúdenie nároku bol vo výške 0,00 € podľa ust. § 2 ods. 9 vyhlášky. 14. Ročný príjem žalobkyne za rok 2015 bol celkom 0,00 € teda jej rozhodujúci príjem na posúdenie nároku bol 0,00 €. 15. Dňa 02.12.2016 bolo žalobkyni doručené rozhodnutie o nepriznaní sociálneho štipendia zo dňa 28.11.2016, pod sp. zn.: 14/FAJ-SŠ/2016, vydaného dekanom fakulty aplikovaných jazykov, EUBA. Pri svojom rozhodovaní dekan fakulty vychádzal z ust. § 2,§ 3, § 4, vyhlášky č. 102/2006 Z. z. 16. Na základe tohto rozhodnutia o nepriznaní sociálneho štipendia podala žalobkyňa odvolanie dňa 12.12.2016. Žalobkyňa bola toho názoru, že správny orgán rozhodol na základe nesprávneho právneho posúdenia veci a vychádzal z neúplného zistenia skutkového stavu vôbec si nevyžiadal bližšie podklady na preskúmanie veci týkajúcej sa rozhodujúceho príjmu. 17. Príjem matky žalobkyne C.. R. T. ako príjem spoločne posudzovanej osoby bol určený v rozpore s ust. § 2 ods. 9 vyhlášky, v dôsledku čoho bola chybne stanovená výška rozhodujúceho príjmu matky. Ďalej žalobkyňa uviedla vo svojom odvolaní, že v čase podania žiadosti o priznanie soc. štipendia zo dňa 26.09.2016 bola jej matka vedená v evidencii uchádzačov o zamestnanie po uplynutí podporného obdobia v nezamestnanosti, ktoré jej preukázateľne uplynulo 30.09.2013. Od 01.10.2013 až dodnes iné podporné obdobie na dávky v nezamestnanosti preukázateľne nemala, a ani nemá, keďže jej už uplynulo a ďalšie nové jej nevzniklo. 18. Na účely priznania nároku na vznik prípadného ďalšieho alebo nového podporného obdobia pre dávky v nezamestnanosti matka žalobkyne ani teoreticky nespĺňala zákon o sociálnom poistení, keďže v období od 01.10.2013 až dodnes nebola ani jeden deň sociálne poistená pre dávky v nezamestnanosti. Tiež v období od 01.12.2014 do 30.11.2015 bola 12 mesiacov zamestnancom s odvodovou úľavou bez povinnosti platenia poistného. Z toho jednoznačne vyplývalo, že matka žalobkyne sa stále nachádzala v evidencii nezamestnaných po uplynutí podporného obdobia v nezamestnanosti tak ako si to právny nárok na soc. štipendium podľa § 2 ods. 9 vyhlášky vyžaduje. 19. Žalobkyňa uviedla, že vo svojom odvolaní poukázala aj na tú skutočnosť, že na internete bola uvedená kalkulačka na výpočet soc. štipendia na webovej stránke S..F..sk, ktorá neumožňovala manipulácie typu zadať, či nezadať údaje aké sa komu hodia, kalkulačka vyhodnotila túto skutočnosť rovnako ako žalobkyňa a priznávala jej sumu 200 € mesačne. 20. Svojim odvolaním sa domáhala, aby rozhodnutie prvostupňového orgánu bolo zrušené a aby jej bolo novým rozhodnutím priznané sociálne štipendium 200 € za mesiace september 2016 - január 2017 v súlade so skutkovým stavom a platnou legislatívou. 21. Odvolanie žalobkyne odstúpil prvostupňový orgán dňa 13.12.2016 podľa § 102 ods. 2 písm. p) zákona č. 131/2002 Z. z. žalovanému - Ministerstvu školstva, vedy a výskumu SR, aby ako odvolací orgán rozhodol. 22. Dňa 29.12.2016 bolo žalobkyni doručené napadnuté rozhodnutie žalovaného č. 2016-26568/52332:2-15A0 zo dňa 19.12.2016, ktorým sa jej opätovne zamietlo priznanie sociálneho štipendia, pričom žalovaný sa stotožnil s rozhodnutím prvostupňového správneho orgánu. 23. Žalovaný nesúhlasil s názorom žalobkyne, že jej matka je v evidencii uchádzačov o zamestnanie po skončení podporného obdobia a preto mal správny orgán postupovať podľa § 2 ods. 9 vyhlášky a teda mal namiesto príjmu jej matky za rok 2015 zo závislej činnosti zohľadniť príjem 0 €. 24. Žalovaný uviedol, že po skončení poberania dávky v nezamestnanosti bola matka žalobkyne v evidencii uchádzačov o zamestnanie po skončení podporného obdobia. Od 01.12.2015 bola matka žalobkyne opätovne v evidencii uchádzačov o zamestnanie. Uviedol, že matka žalobkyne sa nenachádzala v evidencii uchádzačov o zamestnanie po skončení podporného obdobia a teda nebolo možné postupovať podľa § 2 ods. 9 vyhlášky. 25. Žalobkyňa cítiac sa ukrátená na svojich právach rozhodnutím žalovaného podala správnu žalobu na preskúmanie zákonnosti jeho napadnutého rozhodnutia, pričom ako žalobné dôvody uviedla ust. § 182 ods. 1 SSP: zistenie skutkového stavu orgánom verejnej správy bolo nedostačujúce na riadne posúdenie veci - skutkový stav, ktorý vzal orgán verejnej správy za základ napadnutého rozhodnutia bol v rozpore s administratívnymi spismi a nemá v nich oporu. - rozhodnutie žalovaného pokladala za nepreskúmateľné pre nezrozumiteľnosť a nedostatok dôvodov. Na základe toho došlo k nesprávnemu právnemu posúdeniu veci, čo malo za následok vydanie nezákonného rozhodnutia žalovaného, plnenie podľa ust. § 2 ods. 9 vyhlášky nepodmieňuje priznanie rozhodujúceho príjmu 0 € vznikom nároku na dávku v nezamestnanosti posudzovanej osoby - matky, tak ako to bolo chybne uvedené vo výrokovej časti napadnutého rozhodnutia. Vyjadrenie žalovaného. 26. Žalovaný sa k žalobe vyjadril podaním zo dňa 07.04.2017, pričom sa stotožnil s napadnutým rozhodnutím v celom rozsahu. 27. Žalovaný uviedol, že žalobkyňa ako študentka prvého ročníka Fakulty aplikovaných jazykov Ekonomickej univerzity v Bratislave, podala dňa 30.09.2016, žiadosť o priznanie sociálneho štipendia v akademickom roku 2016/2017 spolu s požadovanými prílohami. 28. Dňa 28.11.2016 dekan Fakulty aplikovaných jazykov Ekonomickej univerzity v Bratislave rozhodol v súlade s ust. § 96 ods. 1, 4 a 6 zákona č. 131/2002 Z. z. a podľa ust. § 6 a 7 vyhlášky č. 102/2006 Z. z. o nepriznaní sociálneho štipendia žalobkyni. 29. Žalobkyňa podala odvolanie dňa 12.12.2016 voči rozhodnutiu o nepriznaní štipendia zo dňa 28.11.2016. Žalovaný ako odvolací orgán vykonal v tejto veci dokazovanie v podobe zistenia správnosti posudzovania okruhu spoločne posudzovaných osôb, hranice príjmu a rozhodujúci príjem posudzovaných osôb. Na základe vykonaného dokazovania žalovaný dospel k rovnakému záveru a napadnutým rozhodnutím č. 2016-26568/52332:2-15A0 zo dňa 19.12.2016 zamietol odvolanie žalobkyne voči prvostupňovému rozhodnutiu vo veci nepriznania sociálneho štipendia zo dňa 28.11.2016 č. 14/FAJ-SŠ/2016 a potvrdil prvostupňové rozhodnutie. 30. V tejto súvislosti žalovaný uviedol, že pri posudzovaní žiadosti žalobkyne postupoval v zmysle vyhlášky in concrete § 2 ods. 1: „Rozhodujúci príjem je jedna dvanástina súčtu príjmov okruhu spoločne posudzovaných osôb podľa § 3 za kalendárny rok predchádzajúci kalendárnemu roku, v ktorom sa posudzuje nárok na sociálne štipendium, ak táto vyhláška neustanovuje inak“. 31. Podľa § 2 ods. 9 vyhlášky: „Ak je spoločne posudzovaná osoba podľa § 3 v evidencii uchádzačov o zamestnanie po uplynutí podporného obdobia v nezamestnanosti, namiesto príjmu tejto osoby zo závislej činnosti a z dávky v nezamestnanosti za kalendárny rok predchádzajúci kalendárnemu roku, v ktorom bola doručená žiadosť, sa ako príjem tejto osoby na určenie rozhodujúceho príjmu považuje 0 €. 32. Podľa § 3 ods. 1 písm. a) vyhlášky: „Na účely priznania sociálneho štipendia sa spolu so študentom, ak s ním žije v domácnosti, 9d) spoločne posudzuje a) rodič študenta, ak 1. nie je rozhodnutím súdu povinný poskytovať študentovi výživné alebo súd určil rozsah vyživovacej povinnosti na návrh podľa osobitného predpisu 9da) po zápise študenta na prvé vysokoškolské štúdium na vysokú školu sídliacu na území Slovenskej republiky, 2. študent nebol pred dosiahnutím plnoletosti zverený do náhradnej starostlivosti, 9e) 3. študent je slobodný alebo uzavrel manželstvo a jeho manžel je nezaopatreným dieťaťom a 4. študent je bezdetný, “ 33. Zo žiadosti a jednotlivých príloh zaslanej žalobkyňou bolo podľa žalovaného dostatočne preukázané, že posudzované osoby (otec a matka žalobkyne) v rozhodujúcom období, t. j. rok 2015 ako rok predchádzajúci kalendárnemu roku, v ktorom sa posudzoval nárok na sociálne štipendium žalobkyne na akademický rok 2016/2017, boli zamestnané. Predmetné zistenia vyplývali najmä z potvrdenia o zdaniteľných príjmov fyzickej osoby zo závislej činnosti a ďalších údajov podľa § 39 ods. 5 zákona č. 595/2003 Z. z. o dani z príjmov v znení neskorších predpisov (ďalej len „potvrdenie“) za zdaňovacie obdobie rok 2015. 34. Otec žalobkyne C.. V. T. bol zamestnaný v spoločnosti W. F.. E.. D.., E., a z potvrdenia, časti II, položky 03, vyplývalo, že jeho pracovný pomer trval nepretržite počas celého roka, t. j. od januára do decembra 2015. 35. Matka žalobkyne C.. R. T. bola zamestnaná taktiež v spoločnosti W. F..E..D.. a z potvrdenia, časti II, položky 03, vyplývalo, že jej pracovný pomer trval počas celého roka 2015 až do novembra 2015. Z potvrdenia vydaného Úradom práce, sociálnych vecí a rodiny v Revúcej zo dňa 09.12.2016 vyplývalo, že matka žalobkyne bola vedená od 01.12.2015 v evidencii uchádzačov o zamestnanie a táto skutočnosť naďalej trvala. 36. Na základe vyššie uvedených dôkazov a podkladov v súlade s ust. § 2 ods. 1 a ods. 9, § 3 a 4 vyhlášky stanovený okruh spoločne posudzovaných osôb bola hranica príjmu stanovená na vznik nároku na sociálne štipendium vo výške 773,37 €, príjem rozhodujúci na posúdenie nároku na sociálne štipendium bol vypočítaný vo výške XXX,XX € s ohľadom na prepočítaný počet študentov podľa § 5 ods. 6 vyhlášky v hodnote 1,20. Keďže výška XXX,XX € prevyšovala stanovenú hranicu, t. j. výšku 773,37 €, žalovaný nemal inú možnosť ako nepriznať žalobkyni sociálne štipendium na základe zistenia presahujúcej výšky rozhodujúceho príjmu posudzovaných osôb. Pokiaľ ide o predpoklad priznania sociálneho štipendia žalobkyni, ten by bol možný až za akademický rok 2017/2018, kde by žalobkyňa spĺňala kritéria pre kladné posúdenie nároku na sociálne štipendium. Posúdenie skutkových tvrdení a právnej argumentácie. 37. Krajský súd v Bratislave ako správny súd vecne a miestne príslušný na konanie vo veci (§ 10, § 11 ods. 1 SSP) preskúmal napadnuté rozhodnutie v rozsahu dôvodov uvedených v žalobe, ako aj konanie, ktoré mu predchádzalo na nariadenom pojednávaní konanom za účasti oboch procesných strán a dospel k záveru, že napadnuté rozhodnutie žalovaného nebolo vydané v súlade so zákonom. 38. Podľa § 2 ods. 1 SSP v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 39. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 40. Podľa § 177 ods. 1 SSP správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 41. Podľa § 96 ods. 1 zákona č. 131/2002 Z. z., študentom študijných programov prvých dvoch stupňov a študijných programov podľa § 53 ods. 3, ktorí majú trvalý pobyt v Slovenskej republike, sa na základe splnenia ustanovených podmienok priznáva sociálne štipendium. Sociálne štipendium prispieva na úhradu nákladov spojených so štúdiom. Na sociálne štipendium má študent právny nárok. 42. Podľa § 96 ods. 4 zákona č. 131/2002 Z. z., pre priznanie sociálneho štipendia je rozhodujúci príjem študenta a s ním spoločne posudzovaných osôb. Hranica príjmu na vznik nároku na sociálne štipendium a výška sociálneho štipendia sa odvodzuje zo súm životného minima určených osobitným predpisom. 43. Podľa § 96 ods. 5 zákona č. 131/2002 Z. z. príjem rozhodujúci na posúdenie nároku na sociálne štipendium, okruh spoločne posudzovaných osôb, hranicu príjmu na vznik nároku na sociálne štipendium, jeho výšku a ďalšie podrobnosti o priznávaní sociálneho štipendia ustanoví všeobecne záväzný právny predpis, ktorý vydá ministerstvo. 44. Podľa § 96 ods. 6 zákona č. 131/2002 Z. z. o nároku na priznanie sociálneho štipendia rozhoduje rektor vysokej školy, ktorej je študent študentom, alebo dekan fakulty, ktorá zabezpečuje príslušný študijný program, ak to ustanoví štatút vysokej školy. V prípade, že študent nesplní podmienky na priznanie sociálneho štipendia, vysoká škola sociálne štipendium neprizná. 45. Podľa § 2 ods. 1 vyhlášky č. 102/2006 Z. z. rozhodujúci príjem je jedna dvanástina súčtu príjmov okruhu spoločne posudzovaných osôb podľa § 3 za kalendárny rok predchádzajúci kalendárnemu roku, v ktorom sa posudzuje nárok na sociálne štipendium, ak táto vyhláška neustanovuje inak. 46. Podľa § 2 ods. 9 vyhlášky č. 102/2006 Z. z. ak je spoločne posudzovaná osoba podľa § 3 v evidencii uchádzačov o zamestnanie po uplynutí podporného obdobia v nezamestnanosti, namiesto príjmu tejto osoby zo závislej činnosti a z dávky v nezamestnanosti za kalendárny rok predchádzajúci kalendárnemu roku, v ktorom bola doručená žiadosť, sa ako príjem tejto osoby na určenie rozhodujúceho príjmu považuje 0 €. 47. Podľa § 3 ods. 1 písm. a) bod 1. vyhlášky č. 102/2006 Z. z., na účely priznania sociálneho štipendia sa spolu so študentom, ak s ním žije v domácnosti, spoločne posudzuje rodič študenta, ak nie je rozhodnutím súdu povinný poskytovať študentovi výživné alebo súd určil rozsah vyživovacej povinnosti na návrh podľa osobitného predpisu 9da) po zápise študenta na prvé vysokoškolské štúdium na vysokú školu sídliacu na území Slovenskej republiky. 48. Podľa § 47 ods. 1 Správneho poriadku rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. 49. Podľa § 47 ods. 2 Správneho poriadku výrok obsahuje rozhodnutia vo veci s uvedením ustanovenia právneho predpisu, podľa ktorého sa rozhodlo, prípadne aj rozhodnutie o povinnosti nahradiť trovy konania. Pokiaľ sa v rozhodnutí ukladá účastníkovi konania povinnosť na plnenie, správny orgán určí pre ňu lehotu, lehota nesmie byť kratšia, než ustanovuje osobitný právny predpis. 50. Podľa § 47 ods. 3 Správneho poriadku V odôvodnení rozhodnutia správny orgán uvedie, ktoré skutočnosti boli podkladom pre rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. 51. Úlohou súdu v danom prípade je preskúmať zákonnosť postupu oboch správnych orgánov pri vydávaní preskúmavaných rozhodnutí ako aj zákonnosť týchto rozhodnutí v zmysle žalobných námietok. 52. Správny súd v rámci preskúmania zákonnosti rozhodnutia a postupu orgánov verejnej správy podľa SSP je povinný posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonmi a inými právnymi predpismi a či obsahovalo zákonom predpísané náležitosti, teda či rozhodnutie správneho orgánu bolo vydané v súlade s hmotnoprávnymi ako aj s procesnoprávnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúcemu vydaniu napadnutého rozhodnutia. V rámci súdneho prieskumu súd skúma aj procesné pochybenia správneho orgánu namietané v žalobe z hľadiska toho, či takéto namietané procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia. Správny súd preskúmava aj zákonnosť postupu správneho orgánu, ktorým sa vo všeobecnosti rozumie aktívna činnosť správneho orgánu podľa procesných a hmotnoprávnych noriem, ktorou realizuje právomoc stanovenú zákonmi. V zákonom predpísanom postupe je správny orgán oprávnený a súčasne aj povinný vykonať úkony v priebehu konania a ukončiť ho vydaním rozhodnutia, ktoré musí mať zákonom predpísané náležitosti, ak sa na takéto konanie vzťahuje zákon o správnom konaní. Každé rozhodnutie správneho orgánu musí spĺňať všetky zákonom naň kladené formálne náležitosti, t. j. musí byť vydané v písomnej forme, vecne príslušným správnym orgánom. Musí vychádza zo spoľahlivo zisteného stavu veci a musí obsahovať náležitosti určené všeobecnou právnou úpravou správneho konania (§ 46 a § 47 Správneho poriadku) ako aj osobitnými právnymi predpismi na prejednávanú vec sa vzťahujúcimi (zákon č. 131/2002 Z. z., vyhláška š. 102/2006 Z. z.). 53. Osoby dotknuté rozhodnutím správneho orgánu majú právo na také odôvodnenie rozhodnutia, ktoré jasne a zrozumiteľne dáva odpovede na všetky právne a skutkovo relevantné otázky súvisiace s predmetom konania. Absenciu dôvodov v rozhodnutí, na základe ktorých orgán verejnej moci vo veci rozhodol, je treba považovať za prejav arbitrárnosti, znamenajúci porušenie ústavou garantovaného základného práva, majúci za následok nepreskúmateľnosť takéhoto rozhodnutia. 54. Podľa presvedčenia správneho súdu napadnuté rozhodnutie žalovaného (taktiež aj prvostupňové rozhodnutie prvostupňového správneho orgánu - Fakulty aplikovaných jazykov Ekonomickej univerzity v Bratislave) celkom zjavne nespĺňa vyššie uvedené zákonné požiadavky kladené na rozhodnutie správneho orgánu z hľadiska jeho preskúmateľnosti a uvedenia dôvodov, ktoré viedli správne orgány k vydaniu preskúmavaných rozhodnutí. Napadnuté rozhodnutie a tiež aj preskúmavané prvostupňové rozhodnutie totiž neobsahujú žiadnu správnu úvahu, ktorá by dávala účastníkovi administratívneho konania odpovede na jeho námietky v konaní vznesené a z ktorej by vyplýval v nich prijatý záver. Z odôvodnení preskúmavaných rozhodnutí nie je jasne vymedzené posudzované obdobie (rok 2015) z hľadiska určenia okruhu jednotlivých spoločne posudzovaných osôb, ani to, ktoré to boli osoby a aké dosiahli v rozhodnom období príjmy. Nebolo riadne vysvetlené, prečo v danom prípade nebolo možné pri matke žalobkyne postupovať podľa § 2 ods. 9 vyhlášky. V preskúmavaných rozhodnutiach taktiež úplne absentuje spôsob výpočtu, t. j. na základe akých vstupných údajov sa žalovaný dopracoval k určeniu rozhodujúceho príjmu na posúdenie nároku žalobkyne na sociálne štipendium vo výške XXX,XX € a prepočítaný počet študentov podľa § 5 ods. 6 vyhlášky v hodnote 1,20. Takýto nedostatok napadnutého rozhodnutia spôsobuje jeho nepreskúmateľnosť pre nezrozumiteľnosť a nedostatok dôvodov a potom je potrebné napadnuté rozhodnutie pokladať za nezákonné. 55. Správny súd uvádza, že v obsahu odôvodnení preskúmavaných rozhodnutí nie sú uvedené žiadne podklady, z ktorých konajúce správne orgány vychádzali pri vydávaní preskúmavaných rozhodnutí. Preskúmavané rozhodnutia neobsahujú žiadne relevantne vysvetlenie údajov o príjme spoločne posudzovaných osôb a dokonca ani len znenie zákonných ustanovení, na základe ktorých bolo vo veci rozhodnuté. 56. Vzhľadom na v predchádzajúcich bodoch tohto rozsudku uvedené skutočnosti správny súd musí konštatovať, že vznesenú námietku nedostatočne zisteného skutkového stavu na riadne posúdenie veci, ako aj námietku, že by skutkový stav, ktorý vzal žalovaný za základ napadnutého rozhodnutia bol v rozpore s administratívnymi spismi a nemá v nich oporu nebol spôsobilý zodpovedne posúdiť. Je potrebné, aby správne orgány presne vo svojich rozhodnutiach uviedli zistený skutkový stav ako aj dôkazy, z ktorých pri posúdení veci vychádzali a ktoré ich oprávnili k prijatiu záveru, ku ktorému došli a tiež samozrejme je potrebné uviesť zodpovedajúcu správnu úvahu v zmysle § 47 ods. 3 Správneho poriadku. Nič z tohto preskúmavané rozhodnutia neobsahovali. 57. Prijatý záver v preskúmavaných rozhodnutiach podľa správneho súdu nie je možné vzhľadom na absolútnu absenciu logického odôvodnenia (správnej úvahy) oboch preskúmavaných rozhodnutí ani posúdiť, nakoľko nie je vôbec jasné z akých údajov žalovaný, resp. prvostupňový správny orgán pri posudzovaní splnenia podmienok pre vyhodnotenie žiadosti žalobkyne o sociálne štipendium vychádzal, absentuje akákoľvek rozumne odôvodnená správna úvaha, vychádzajúca z údajov, ktoré by konajúce správne orgány aj riadne vyhodnotili a napadnuté rozhodnutie žalovaného sa nedostatočne vysporiadalo s námietkami žalobkyne uvedenými v jej odvolaní. 58. Na základe zistených skutočností súd dospel k záveru, že napadnuté rozhodnutie žalovaného je potrebné zrušiť podľa § 191 ods. 1 písm. d) SSP a vec vrátiť žalovanému na ďalšie konanie, v ktorom bude viazaný vysloveným právnym záverom súdu (§ 191 ods. 6 SSP) a bude jeho povinnosťou vo veci konať, v novom svojom rozhodnutí podrobne uviesť zistený skutkový stav , a to v zodpovedajúcom rozsahu na posúdenie veci a vydať nové rozhodnutie, ktoré náležite odôvodní a vysporiada sa v ňom so všetkými pre rozhodnutie podstatnými námietkami vznesenými žalobkyňou. 59. O nároku na náhradu trov konania rozhodol súd podľa § 167 ods. 1 SSP v spojení s § 175 ods. 1 SSP a vzhľadom na úspech v konaní bol žalobkyni tento nárok priznaný v plnom rozsahu, pričom podľa § 175 ods. 2 SSP o výške náhrady trov konania rozhodne správny súd po právoplatnosti tohto rozhodnutia samostatným uznesením. 60. Toto rozhodnutie prijal senát Krajského súdu v Bratislave pomerom hlasov 3:0 (§ 139 ods. 4 SSP). Poučenie: Proti tomuto rozsudku možno podať kasačnú sťažnosť. Kasačná sťažnosť musí byť podaná v jedného mesiaca od doručenia rozhodnutia súdu. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 443). Kasačná sťažnosť sa podáva na krajskom súde, ktorý napadnuté rozhodnutie vydal. Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa. V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva a návrh výroku rozhodnutia (sťažnostný návrh).

